Domni Hugonis prioris tempore et Artaldi decani de Tolon, erat quædam æcclesia, ad Sanctum Benignum dicta, quam ex comite detinebat Letbaldus de Digonia, et ex eo Hugo Letbals, et ex eo Seguinus filius Olgodi Rungifer, ac de eo Jocerannus de Faltrieris, quampluresque alii, quorum vocabula dicere non occurrit, partes habebant. His igitur prædictis militibus aliisque nonnullis præfatæ æcclesiæ res inter se pro libitu partientibus, Deo volente, ut credimus, prælibati seniores adierunt jam dictos milites, ut præfatam æcclesiam cum sibi pertinenciis Deo Omnipotenti ac sanctis ejus locoque Aureæ Vallis, pro animabus suis, concederent; tandemque post multa colloquia, jam fati milites dederunt assensum. Primusque Letbaldus, ad quem maxime pertinebat ipsa æcclesia, huic loco concessit ipsam æcclesiam, et cimiterium et presbiteratum, et sepulturam et offerendam, ac decimas et baptisterium, et quicquid ex decimis ad æcclesiam pertinenciis vel rebus aliis in ante conquirere seniores loci a quocunque potuerint; et ut nec ipse nec sui in prænominata æcclesia nec in cimiterio aliquid accipere, nec etiam suis propriis servis aliquam vim ibi inferat, neque si ejus servus, qui res suas in cimiterio habet, obierit, aliqua ex ejus rebus tangere præsumat, nisi per licentiam præsentis monachi decani loci. Similiter post eum Hugo Letbals obtulit Deo et huic loco, eodem tenore quo supra diximus, præfatam ecclesiam cum omnibus ad se pertinenciis, sicut domnus Letbaldus fecit; et ætiam addidit ut, quæquæ deinceps decanus loci de terris æcclesiæ pertinentibus et consuetudinibus ubique et a quocunque conquirere potuerit, libere agat. Item præfatus Hugo obtulit Deo et huic loco pratum, quod est in barrochia æcclesiæ Uldri, qui erat inter monachos et ipsum, ut ultra nec ipse nec alii pro eo aliquid ibi accipiant; item in potestate de Tolon omnes malas consuetudines, quas ipse vel sui percipiebant, finiendo vuerpivit et dedit; set et servos et liberos, quos communes ipse et monachi in ipsa potestate habebant ante, monachorum dominio omnes obtulit ex toto, excepto Ingelberto Techit et una sorore ejus, et medietate Otberti Pulzet; item mansum dictum a Buxumma, in barrochia æcclesiæ Marliacensis, cum omni sua integritate et omnibus ad se pertinenciis et hominibus ibi manentibus omnibus, excepto quodam fabro nomine Bernardo: hæc omnia obtulit præfatus Hugo Deo et huic loco, pro se et pro fratre suo domno Aymone, qui hic effectus est monachus. Simili ergo modo et donnus Seguinus suprafatus concessit Deo et sæpedicto loco omnia quæ ipse vel de eo alii in jam dicta æcclesia tenebant; sed et mansum in barrochia Sancti Benigni, Chiasal Unal dictum, obtulit Deo, quem tenebant illi de Poliaco. Et unus ex eis, domnus Ysiliardus, pro his et aliis rebus, in isto loco effectus est monachus; sed et Letbaldus de Polie dedit Deo et huic loco, pro fratre suo Ysiliardo, unam olchiam juxta jam fatam Sancti Benigni æcclesiam. Supra nominatus vero Jocerannus de Faltrieris simili voto dedit Deo et huic loco cuncta quæ ex suo seniore habebat in supradicta æcclesia. Et item domnus Odilo Mieroz filiique ejus, qui quandam partem habebant in ipsa æcclesia, secundum aliorum exemplum obtulerunt Deo et huic loco. Domnus Gaufredus de Setmur mansum, quem domnus Seguinus dedit, qui ex suo jure erat, laudavit Deo. Domnus Dalmatius de Borbon ea quæ domnus Hugo dedit, quæ ex suo jure erant, laudavit Deo et præscripto loco. Domnus Letbaldus de Digonia voce et manu propria laudavit et confirmavit has rationes et dona, ac super altare Domini cum textu sancti Euvangelii posuit, et ob inditium Ctum solidos accepit; uxorque ejus et filius eorum Letbaldus, qui laudaverunt, L. solidos acceperunt. Domnus Seguinus accepit unum mulum bonum, Jozerannus de Faltrieris IIIIor libras in denariis, Odilo Mieroz X. solidos. Osbertus quidam, ex familia domni Letbaldi, qui quandam particulam in æcclesia habebat, cum filiis suis laudavit et VII. solidos accepit. Domnus ergo Artaldus, frater supradicti Joceranni, similiter laudavit omnia. Testes hujus cartulæ sunt hii: Durandus Merlous presbiter, Jocerannus Coperia, Hugo Bosrount, Deodatus præpositus, Richardus, Aalgrinus.